ETXEBARRIETA LEGRAND (EH Bildu, 2018-05-10):
Bai. Eskerrik asko.
Batak besteari eragiten dion arren, batak eta besteak ere bide paraleloak eta ezberdinduak dituztela uste dugulako. Bikaintasunaz hitz egiten ari gara asko, eta zentzu honetan eta joan behar izan duten gazte horiei begira edo bikaintasuna ikasketetan eta bikaintasuna lan ibilbidean baino kokatu beharko genuke herri bezala aukera bikainak eskaintzen ote ditugun aztertzen. Eta uste dugu gaur egunean oraindik ere gu hemen, Euskal Autonomia Erkidegoan, bikaintasunetik urrun gaudela hain zuzen gazte askok eta askok joan behar izan dutelako beraien bizi proiektuak beste herrialde batzuetara garatzera.
Eta ekintzailetzan jarri da fokua lortu den erdibideko horretan, eta inondik inora ez dugu ekintzailetzaren kontra egingo, baina uste dugu hortik haratago joan behar zuela proposamen honek, horregatik guk ere bere garaian egiten genuen zuzenketa hortik zioan. Eta gainera ere uste dut ekintzailetzaren inguruan ba pentsatu edo hausnartu ahalko genukeela, zer den edo zer ulertzen dugun ekintzailetza bezala, nora bideratzen ari garen ere laguntza guzti hauek. Enpresa txiki eta ertainak non geratzen diren, nekazaritza eta abeltzaintza proiektuak adibidez ekintzailetza ote diren edo ez, edo ekonomia sozial eraldatzailea eta kooperatiba bezalako esparruak ere aintzat hartzen ditugun edo ez.
Orduan, ikuspegia zabaldu beharrean gaudela uste genuen eta horregatik ez gara erdibidekoan sartu. Guk diagnostiko baten beharra zegoela uste genuen, alde batetik ikusteko zein arrazoik bultzatu zuten gazte guzti hauek kanpora joatea, zein baldintzetan dauden egun kanpoan dauden gazte guzti hauek, eta zein balorazio egiten dugun ere bai martxan dauden proiektuen inguruan, programen inguruan.
Zeren jakin badakigu, eta aurretik azaldu da, martxan badaude dagoeneko programa batzuk, hobetzekoak izan ditzaketenak. Batzuk, beno, beraien ibilbideak egiten ari direnak, baina ikuspegi zabal hori faltan daukatenak gure ustez, ez?
Eta ekintzailetzan denbora guztian ikuspuntua jartzeak sentsazioa ematen digu beste behin ere edo, fokua jartzen ari garela joan behar izan duten gazte horietan. Hau da, badirudi beraiek ez dutela hemen haien proiekturik garatu nahi izan, eta beraz, beno, joan egin direla, eta beste espazio batzuek edo beste herrialde batzuek horretarako aukera eman diotela.
Eta haien ardura baino, uste dut gure ardura dela ikustea zein nolako aukerak ematen ari garen momentu honetan gure lurraldean, bizi proiektuak eta horren barruan enplegu proiektuak garatu ahal izateko.
Beraz, ikuspuntu irekiaren beharra, eta aukera izan daitekeena start-up bat martxan jartzearena, edo horrelako proiektuak garatzearena. Aukera izan daitekeena ezin dugu lege bilakatu, ezin dugu guztiontzako formula bilakatu, eta uste dugu horretan badaudela multzo handi bat ez dena inondik inora sartzen honelako proiektuek lagunduko luketen kolektibo horren barruan.
Beraz oinarri sozial eta politiko sakona duen arazo baten aurrean gaude, hemendik kanpora joan behar izan duten gazteen arazoak oinarri sozialen eta politikoan dauka bere jomuga edo hasiera, hobeto esateko, eta beraz zentzu horretan, erantzunak integralak izan behar dutela uste dugu.
Ez daukagulako, ez daukagulako argazkirik, eta argazkirik gabe askotan beno ahal den neurrian jokatzen ari gara, baina inondik inora ez dio erantzungo aipatzen ari ginen kopuru handi-handi horri, dituen behar horiekin.
Beraz, izenburutik eta ziotik gai oso potolo bat zen gaur mahai gainera ekartzen zena, eta gure ustetan lortu den erdibidekoak erantzun partzial bat ematen dio, jende bati erantzungo diona inondik inora zalantzarik gabe, baina beste askori ez diona erantzungo.
Plan partzial txikiekin ez dugu lortuko egun daukagun arazo honi ba sakontasunean heltzea, eta horregatik, besteak beste, uste dugu, ba beste urrats batzuk eman beharko ditugula, guk behintzat gure taldetik, datorren astean ere bai, beste proposamen bat ekarriko dugu gazteek duten lan prekarietatearen inguruan lanean jarraitzeko.
Elkarrekin Podemosekin dagoeneko ere hitz eginda daukagu zentzu honetan beste urrats batzuk ematen hasteko proposamen horretan, eta beraz amaitu nahiko nuke berriz ere hori azpimarratzen. Ez dugu baztertzen, edo ez dugu esaten gaur proposatzen den horrek kolektibo bati erantzungo ez dioenik eta mesede egingo ez dioenik, baina uste dugu kasu honetan, eta erbestera joan behar izan duten gazteen kolektiboaz hitz egiten ari ginenean, ikuspegi orokorrago bat behar genuela, eta horregatik gure abstentzioa.
Mila esker.